Kleinspan gewys hoe proppies bankies word | News24
Kleinspan gewys hoe proppies bankies word
=Dolfyntjie Speelskool se kleinspan met van die bottels vol koeldrankproppies wat hulle ingesamel het. Foto: HEILIE COMBRINCK
Die kleinspan van Dolfyntjie speelskool op Despatch kyk nou met ander oë na plastiek -koeldrankproppies.
Dit is nadat hulle met 'n herwinningsprojek meer as 110 twee-liter koeldrankbottels propvol proppies ingesamel het én die voorreg gaan geniet om te sien hoe dié proppies "omgetower" word tot sitbankies en loopvlakke.
"Ons gaan na Timber Solutions om self die proppies te oorhandig. Daarna gaan ons see toe vir 'n piekniek en om die kinders die bankies en loopvlakke te wys wat van dié proppies gemaak is," sê Anette Becker, prinsipaal van Dolfyntjie speelskool op Despatch.
"Behalwe dat ons 'n bydrae wou lewer om die dorp skoon te hou en ons deel te doen vir herwinnig, het die proppies ook 'n opvoedkundige doel gedien. Ons het die projek gebruik om kinders die verskillende kleure te leer."
Terwyl die Dolfyntjies 'n Baaise draai gaan maak om die proppies in te handig, gaan hulle ook by Samrec inloer.
"Ek glo dat die projek elke kind trots gemaak het om te weet die proppies wat hulle opgetel het gaan ook eendag 'n bankie of loopplank word," het Becker gesê.